Жалба, подадена на 31 март 2021 г. — QN/Комисия
(Дело T-179/21)
Език на производството: английски
Страни
Жалбоподател: QN (представители: L. Levi и N. Flandin, lawyers)
Ответник: Европейска комисия
Искания
Жалбоподателят моли Общия съд:
да отмени ДРК1 на жалбоподателя от 2019 г.,
при условията на евентуалност, да отмени ДРК на жалбоподателя в частта, в която съдържа спорните коментари,
както и ако е необходимо, да отмени решението на ответника за отхвърляне на жалбата, подадена от жалбоподател по административен ред на основание член 90, параграф 2 от Правилника за длъжностните лица срещу ДРК от 2019 г.,
да присъди обезщетение за неимуществените вреди, претърпени от жалбоподателя, и
да осъди ответника да заплати съдебните разноски.
Основания и основни доводи
Жалбоподателят изтъква четири основания в подкрепа на жалбата си.
Първо основание: ответникът не изпълнил задължението си да определи цели в ДРК. Жалбоподателят твърди още, че ответникът допуснал явна грешка в преценката и не изпълнил задължението си да положи грижа; освен това нарушил принципа на добра администрация.
Второ основание: ответникът нарушил член 43 от Правилника за длъжностните лица, член 7, параграф 3 от решението на ответника от 16 декември 2013 г.2 и вътрешните насоки на ответника за атестиращите3 . Освен това жалбоподателят твърди, че ответникът допуснал явни грешки в преценката и злоупотребил с власт. По-нататък се твърди, че ответникът не изпълнил задължението си да положи грижа и задължението си за добро администриране.
Трето основание: ответникът нарушил член 41, параграф 1 от Хартата на основните права на Европейския съюз. Жалбоподателят твърди също и че ответникът нарушил правилата за обективност или безпристрастност.
Четвърто основание: ответникът нарушил член 296, параграф 2 от ДФЕС. Жалбоподателят твърди още и че ответникът нарушил член 25, параграф 2 от Правилника за длъжностните лица и член 41, параграф 2 от Хартата на основните права на Европейския съюз. Твърди се също и че ответникът не изпълнил задължението си да изложи мотиви.
____________
1     Доклад за развитие на кариерата (ДРК).
2     Решение на Комисията от 16.12.2013 г. за определяне на общи разпоредби за прилагане на член 43 от Правилника за длъжностните лица и за изпълнение на член 44, параграф 1 от Правилника за длъжностните лица [C (2013) 8985 окончателен].
3     Вътрешна директива на Комисията „Конструктивен диалог и справедлив доклад: насоки за атестиращите“.